રિયલ એસ્ટેટ પ્રોજેક્ટ્સ માટેની અપ્રૂવલ વિધિઓને સરળ અને ઝડપી બનાવવાના હેતુ સાથે રચાયેલી કમિટી ટૂંક સમયમાં એનો આ વિષયનો રિપોર્ટ હાઉસિંગ મિનિસ્ટ્રીને સુપરત કરશે એવી માહિતી આપતાં જાણકાર સાધનોએ કહ્યું છે કે આ પછી જે માર્ગરેખા બનશે એનો અમલ દરેક રાજ્યે કરવો પડશે. કેન્દ્રીય હાઉસિંગ મિનિસ્ટ્રી પાસેથી ભંડોળ મેળવવા ઇચ્છુક રાજ્ય માટે આ માર્ગરેખાનું પાલન કરવું એ શરતના ભાગરૂપ બની જશે. કમિટી માને છે કે રિયલ્ટી પ્રોજેક્ટ માટેનાં તમામ રાજ્ય સ્તરનાં અને કેન્દ્રીય સ્તરનાં ક્લિયરન્સ માટે બે અલગ ઇલેક્ટ્રૉનિક પ્લૅટફૉર્મ રચવાં જોઈશે જેથી આ તમામ ક્લિયરન્સ ઝડપી બની શકે. અત્યારે બિલ્ડરે દરેક ઑથોરિટી પાસે અલગ-અલગ જવું પડે છે જેમાં ખાસ્સો સમય જાય છે. મુંબઈ જેવા શહેરમાં મોટાં મકાનોની મંજૂરી મેળવવામાં બે-ત્રણ વરસ જેવો સમય ચાલ્યો જાય છે. બિલ્ડરવર્ગનાં સાધનો કહે છે કે જો આ વિવિધ મંજૂરીઓ ઝડપથી મળે તો બાંધકામ-ખર્ચમાં પણ બહુ જ ફરક પડે. દાખલા તરીકે અત્યારે વિલંબને લીધે બાંધકામ-ખર્ચ આશરે ૩૦-૪૦ ટકા વધી જાય છે. આ મામલે સુધારો ગ્રાહકવર્ગ માટે પણ ભાવને મામલે રાહતદાયી સાબિત થઈ શકે છે.